Diari Oficial de la Generalitat Valenciana


Sumari del DOGV 2788, del 10-07-1996 (1996/838752)

DECRET 133/1996, de 4 de juliol, del Govern Valencià, pel qual es modifica i s'amplia el règim d'ajudes establit pel Decret 273/1995, de 8 de setembre, per als titulars d'explotacions agràries afectades per les tronades d'agost i setembre de 1995.
-------------------------------------------------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1996/07/04/133/dof/vci/html**

### Dades del document

Número de DOGV
:   2788

Data del DOGV
:   10-07-1996

Secció del DOGV
:   ALTRES DISPOSICIONS

Número del document
:   1996/838752


Data del document
:   04-07-1996

Organisme emissor
:   Conselleria d'Agricultura i Medi Ambient

Tipus de document
:   Decret

Correcció d'errades

Anàlisi jurídica

DECRET 133/1996, de 4 de juliol, del Govern Valencià, pel qual es modifica i s'amplia el règim d'ajudes establit pel Decret 273/1995, de 8 de setembre, per als titulars d'explotacions agràries afectades per les tronades d'agost i setembre de 1995.   
Per la Llei de la Generalitat Valenciana 7/1995, de 29 de desembre, de suplement de crèdit en el pressupost de 1995 per a pal·liar els danys produïts per les inclemències meteorològiques dels mesos d'agost i setembre de 1995, es va decidir, complint una resolució de les Corts Valencianes, complementar, entre altres, les ajudes previstes en el Decret 273/1995, de 8 de setembre, del Govern Valencià.  
A la vista de les sol·licituds rebudes a l'empara de l'esmentat Decret 273/1995 i de les peticions dels agricultors i municipis afectats i de les organitzacions professionals agràries, i tenint en compte la situació actual d'endeutament dels agricultors, resulta convenient modificar i ampliar les ajudes del Decret 273/1995, de 8 de setembre.  
Per això, a proposta de la consellera d'Agricultura i Medi Ambient i amb la deliberació prèvia del Govern Valencià, en la reunió del dia 4 de juliol de 1996,  
DECRETE:   
Article 1  
Per als beneficiaris de subvencions als interessos dels préstecs formalitzats amb les entitats financeres a l'empara del Decret 273/1995, de 8 de setembre, del Govern Valencià, i els que es formalitzen d'acord amb aquest decret, la Conselleria d'Agricultura i Medi Ambient abonarà la bonificació d'interessos prevista en l'article 5 de l'esmentat Decret 273/1995 per als anys 1996 a 2000, de manera conjunta com a ajuda directa en quantia equivalent a l'import de les subvencions. Aquesta ajuda es canalitzarà a través de les entitats financeres i d'acord amb el que es preveu en el conveni signat i que se signe de conformitat amb aquest decret.  
Article 2  
1. Podran sol·licitar nous préstecs amb les condicions establertes en el Decret 273/1995, de 8 de setembre, del Govern Valencià, tret d'allò que fa referència al final del termini de formalització i del que s'especifica en l'article 1, els titulars d'hivernacles per a plantes hortícoles i d'instal·lacions ramaderes que hagueren patit danys en la infraestructura de les seues instal·lacions, sempre que puguen justificar fefaentment la reposició dels elements afectats (mitjançant la presentació de factures amb data límit de 31 de desembre de 1995), i els titulars de vivers i explotacions de flor tallada, que puguen justificar pèrdues superiors al 50 per cent de la producció normal (mitjançant un certificat de l'Associació Professional de Plantes de Viver i Afins).  
2. La quantia dels préstecs serà la dels danys en el cas de les instal·lacions d'hivernacles i explotacions ramaderes; i, per les especials característiques dels vivers i de les plantacions de flor tallada, es modifica la quantia màxima per unitat de superfície que es fixava en el Decret 273/1995, de 8 de setembre, del Govern Valencià, que s'amplia a 400 pessetes per metre quadrat.  
3. La bonificació als interessos dels préstecs que formalitzen els titulars d'hivernacles, instal·lacions ramaderes, vivers i explotacions de flor tallada serà de 8 punts.  
Article 3  
La bonificació als tipus d'interés per als titulars dels grups b) («cítrics amb esporgades especials») i c) («resta de danys segons els cultius») de l'article 4 del Decret 273/1995, de 8 de setembre, del Govern Valencià, s'amplia en els dos casos a 8 punts; aquesta bonificació serà de 10 punts quan el titular acredite que la plantació estava assegurada dins del Pla d'Assegurances Agràries de 1995 o que els cultius afectats no eren assegurables.  
Article 4  
Es modifica l'ajuda directa prevista per a la compra de plantons de l'apartat a) de l'article 4 ampliant-la al preu total del plantó i a tots els arbres (cítrics o fruiters) en el sentit de que la Conselleria concedirà una ajuda directa del preu sencer dels plantons a tots els beneficiaris de subvencions acollides als préstecs formalitzats a l'empara del Decret 273/1995, de 8 de setembre, del Govern Valencià, sempre que justifiquen la compra dels plantons en vivers autoritzats, per a substituir els arbres arrancats pels danys de les tronades d'agost passat, amb una dotació total de 01.282.038 de pessetes a càrrec de l'aplicació pressupostària 78.26.62.5741.038.90.7, línia 708, Ajudes per a la reposició de bens de capital afectats per adversitats.  
Article 5  
El termini per a sol·licitar les ajudes previstes en els articles 2 i 4 serà d'un mes i per a formalitzar les pòlisses de préstec corresponents de dos mesos, en els dos casos des de la publicació d'aquest decret. El termini per a la resolució, que es delega en els directors territorials, serà de tres mesos des de la finalització del de presentació de sol·licituds i la resolució s'entendrà desestimatòria si no es produeix en aquest interval.  
Article 6  
El finançament de les ajudes esmentades en els articles 1 i 2, per un import màxim de 973.715.590 de pessetes, serà a càrrec dels crèdits aprovats per la Llei de la Generalitat Valenciana 7/1995, de 29 de desembre, de suplement de crèdit, i incorporats com a romanents al pressupost de despeses de 1996, de la Conselleria d'Agricultura i Medi Ambient, aplicació pressupostària 89.35.33.6443.520.39.5, línia 1.698, Protecció a les rendes dels agricultors.  
Article 7  
Excepte per al que es disposa en els articles anteriors, seguiran en vigor totes les normes reguladores del Decret 273/1995, de 8 de setembre, del Govern Valencià, i de l'Ordre de 13 de setembre de 1995, de la Conselleria d'Agricultura i Medi Ambient.  
DISPOSICIONS FINALS  
Primera  
Es faculta la consellera d'Agricultura i Medi Ambient per al desplegament i l'aplicació d'aquest decret i per a regularitzar la situació derivada amb les entitats financeres.  
Segona  
Aquest decret vigeix des de l'endemà de la publicació en el Diari Oficial de la Generalitat Valenciana.  
València, 4 de juliol de 1996  
El president de la Generalitat Valenciana,  
EDUARDO ZAPLANA HERNáNDEZ-SORO  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI